ΟΔΗΓΙΑ 2010/74/ΕΕ ΤΗΣ ΕΠΙΤΡΟΠΉΣ της 9ης Νοεμβρίου 2010 για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την επέκταση της καταχώρισης της δραστικής ουσίας διοξείδιο του άνθρακα στο παράρτημα Ι ώστε να καλυφθεί ο τύπος προϊόντων 18 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 98/8/ΕΚ του Ευρωπαϊκού Κοινοβουλίου και του Συμβουλίου της 16ης Φεβρουαρίου 1998 για τη διάθεση βιοκτόνων στην αγορά (1), και ιδίως το άρθρο 16 παράγραφος 2 δεύτερο εδάφιο, Εκτιμώντας τα ακόλουθα: (1) Με τον κανονισμό (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (2), θεσπίστηκε κατάλογος δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα I ή IA ή IB της οδηγίας 98/8/ΕΚ. Στον κατάλογο αυτό περιλαμβάνεται το διοξείδιο του άνθρακα. (2) Με την οδηγία 2008/75/ΕΚ της Επιτροπής, της 24ης Ιουλίου 2008, για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση του διοξειδίου του άνθρακα ως δραστικής ουσίας στο παράρτημα I (3) καταχωρίστηκε το διοξείδιο του άνθρακα ως δραστική ουσία στο παράρτημα Ι της οδηγίας 98/8/ΕΚ για χρήση στον τύπο προϊόντων 14, τρωκτικοκτόνα, που ορίζεται στο παράρτημα V της οδηγίας 98/8/ΕΚ. (3) Κατ’ εφαρμογή του κανονισμού (ΕΚ) αριθ. 1451/2007, το διοξείδιο του άνθρακα αξιολογήθηκε σύμφωνα με το άρθρο 11 παράγραφος 2 της οδηγίας 98/8/ΕΚ για χρήση στον τύπο προϊόντων 18, εντομοκτόνα, ακαρεοκτόνα και προϊόντα για τον έλεγχο άλλων αρθροπόδων, που ορίζεται στο παράρτημα V της ίδιας οδηγίας. (4) Ως κράτος μέλος εισηγητής ορίστηκε η Γαλλία, η οποία, στις 19 Φεβρουαρίου 2008, υπέβαλε στην Επιτροπή την έκθεση της αρμόδιας αρχής, συνοδευόμενη από σύσταση, σύμφωνα με το άρθρο 14 παράγραφοι 4 και 6 του κανονισμού (ΕΚ) αριθ. 1451/2007. (5) Τα κράτη μέλη και η Επιτροπή εξέτασαν την έκθεση της αρμόδιας αρχής. Σύμφωνα με το άρθρο 15 παράγραφος 4 του κανονισμού (ΕΚ) αριθ. 1451/2007, οι διαπιστώσεις της εξέτασης ενσωματώθηκαν σε έκθεση αξιολόγησης, στις 27 Μαΐου 2010, στο πλαίσιο της μόνιμης επιτροπής για τα βιοκτόνα προϊόντα. (6) Από τις διενεργηθείσες έρευνες συνάγεται ότι τα βιοκτόνα που χρησιμοποιούνται ως εντομοκτόνα, ακαρεοκτόνα και προϊόντα για τον έλεγχο άλλων αρθροπόδων και περιέχουν διοξείδιο του άνθρακα αναμένεται να ικανοποιούν τις απαιτήσεις του άρθρου 5 της οδηγίας 98/8/ΕΚ. Είναι επομένως σκόπιμο να επεκταθεί η καταχώριση του διοξειδίου του άνθρακα στο παράρτημα Ι της εν λόγω οδηγίας, ώστε να καλύψει τα προϊόντα αυτά. (7) Δεν αξιολογήθηκαν σε ευρωπαϊκό επίπεδο όλες οι πιθανές χρήσεις. Ενδείκνυται, επομένως, να αξιολογούν τα κράτη μέλη τις χρήσεις ή τα σενάρια έκθεσης, καθώς και τους κινδύνους για τα στοιχεία του περιβάλλοντος και τους πληθυσμούς, τα οποία δεν έχουν καλυφθεί αντιπροσωπευτικά από την εκτίμηση κινδύνων σε ευρωπαϊκό επίπεδο, και κατά την έγκριση των προϊόντων, να εξασφαλίζουν τη λήψη των κατάλληλων μέτρων ή την επιβολή ειδικών όρων για τον περιορισμό των εντοπισμένων κινδύνων ώστε να φθάσουν σε αποδεκτά επίπεδα. (8) Με βάση τις διαπιστώσεις της έκθεσης αξιολόγησης, θεωρείται σκόπιμο να απαιτείται, στο επίπεδο της έγκρισης των προϊόντων, η εφαρμογή μέτρων μετριασμού του κινδύνου στα προϊόντα που περιέχουν διοξείδιο του άνθρακα και χρησιμοποιούνται ως εντομοκτόνα, ακαρεοκτόνα και προϊόντα για τον έλεγχο άλλων αρθροπόδων, ώστε να εξασφαλιστεί ο περιορισμός των κινδύνων σε αποδεκτό επίπεδο σύμφωνα με το άρθρο 5 και το παράρτημα VI της οδηγίας 98/8/ΕΚ. Ειδικότερα, είναι σκόπιμο να απαιτείται η πώληση των προϊόντων μόνο σε εκπαιδευμένους επαγγελματίες και η χρήση τους μόνο από αυτούς, η λήψη κατάλληλων μέτρων προστασίας των χειριστών για την ελαχιστοποίηση των κινδύνων, μεταξύ άλλων η διάθεση μέσων ατομικής προστασίας εάν χρειάζεται, καθώς και η λήψη κατάλληλων μέτρων για την προστασία των διερχομένων, όπως ο αποκλεισμός της περιοχής επεξεργασίας κατά τη διάρκεια του υποκαπνισμού. (9) Για να εξασφαλιστεί η ισότιμη αντιμετώπιση στην αγορά των βιοκτόνων που περιέχουν τη δραστική ουσία διοξείδιο του άνθρακα και να διευκολυνθεί, γενικότερα, η εύρυθμη λειτουργία της αγοράς βιοκτόνων, είναι σημαντικό να εφαρμοστούν ταυτόχρονα οι διατάξεις της παρούσας οδηγίας σε όλα τα κράτη μέλη. (10) Πρέπει να προβλέπεται ένα εύλογο χρονικό διάστημα πριν από την καταχώριση δραστικής ουσίας στο παράρτημα Ι, ώστε να παρέχεται η δυνατότητα, αφενός στα κράτη μέλη και στα ενδιαφερόμενα μέρη να προετοιμάζονται για την ικανοποίηση των συνεπαγόμενων νέων απαιτήσεων και, αφετέρου, στους αιτούντες που έχουν καταρτίσει φακέλους, να επωφελούνται πλήρως από τη δεκαετή περίοδο προστασίας των δεδομένων, η οποία, σύμφωνα με το άρθρο 12 παράγραφος 1 στοιχείο γ) σημείο ii) της οδηγίας 98/8/ΕΚ, αρχίζει την ημερομηνία καταχώρισης. (11) Μετά την καταχώριση, τα κράτη μέλη πρέπει να διαθέτουν εύλογα χρονικά περιθώρια για να εφαρμόσουν το άρθρο 16 παράγραφος 3 της οδηγίας 98/8/ΕΚ. (12) Κατά συνέπεια, πρέπει να τροποποιηθεί αναλόγως η οδηγία 98/8/ΕΚ. (13) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα βιοκτόνα προϊόντα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα I της οδηγίας 98/8/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 Μεταφορά στο εθνικό δίκαιο 1. Τα κράτη μέλη θεσπίζουν και δημοσιεύουν, το αργότερο έως τις 31 Οκτωβρίου 2011, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Εφαρμόζουν τις διατάξεις αυτές από 1ης Νοεμβρίου 2012. Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 9 Νοεμβρίου 2010.

Προστασία του περιβάλλοντος

Περιβαλλοντική πολιτική

Πολιτική για την υγεία

Χημική βιομηχανία


ΚΑΝΟΝΙΣΜΌΣ (ΕΕ) αριθ. 283/2011 ΤΗΣ ΕΠΙΤΡΟΠΉΣ της 22ας Μαρτίου 2011 για τροποποίηση του κανονισμού (ΕΚ) αριθ. 633/2007 σχετικά με τις μεταβατικές ρυθμίσεις που αναφέρονται στο άρθρο 7 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 552/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με τη διαλειτουργικότητα του ευρωπαϊκού δικτύου διαχείρισης της εναέριας κυκλοφορίας (κανονισμός για τη διαλειτουργικότητα) (1), και ιδίως το άρθρο 3 παράγραφος 5, Έχοντας υπόψη τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (κανονισμός-πλαίσιο) (2), και ιδίως το άρθρο 8 παράγραφος 1, Εκτιμώντας τα ακόλουθα: (1) Η εφαρμογή του πρωτοκόλλου μετάδοσης μηνυμάτων πτήσης προβλέπεται να χρησιμοποιείται στην ανταλλαγή δεδομένων πτήσης σύμφωνα με τον κανονισμό (ΕΚ) αριθ. 1032/2006 της Επιτροπής, της 6ης Ιουλίου 2006, για καθορισμό απαιτήσεων για τα συστήματα αυτόματης ανταλλαγής δεδομένων πτήσης για την αναγγελία, το συντονισμό και τη μεταβίβαση πτήσεων μεταξύ μονάδων ελέγχου εναέριας κυκλοφορίας (3). (2) Προκειμένου να συμμορφωθούν με τις απαιτήσεις του σημείου 6 του παραρτήματος I του κανονισμού (ΕΚ) αριθ. 633/2007 της Επιτροπής, της 7ης Ιουνίου 2007, σχετικά με τον καθορισμό απαιτήσεων για την εφαρμογή πρωτοκόλλου μετάδοσης μηνυμάτων πτήσης για την αναγγελία, το συντονισμό και τη μεταβίβαση πτήσεων μεταξύ μονάδων ελέγχου εναέριας κυκλοφορίας (4), ορισμένα κράτη μέλη ή πάροχοι υπηρεσιών αεροναυτιλίας οφείλουν να επικαιροποιήσουν το οικείο δίκτυο πρωτοκόλλου Ιντερνέτ (IP), καθώς επίσης και πολλά από τα οικεία συστήματα δεδομένων πτήσης και την υποδομή του δικτύου τους. Η επικαιροποίηση των εν λόγω συστημάτων πριν από τις 20 Απριλίου 2011 ενδέχεται να έχει σημαντικές οικονομικές επιπτώσεις για τα ενδιαφερόμενα κράτη μέλη και τους παρόχους υπηρεσιών αεροναυτιλίας και, για τον λόγο αυτό, πρέπει να προβλεφθούν κατάλληλες μεταβατικές ρυθμίσεις προκειμένου να ελαχιστοποιηθεί το κόστος. (3) Κατά την περίοδο ισχύος των μεταβατικών ρυθμίσεων τα ενδιαφερόμενα κράτη μέλη ή οι πάροχοι υπηρεσιών αεροναυτιλίας πρέπει να λάβουν τα αναγκαία μέτρα για να εξασφαλίσουν τη διαλειτουργικότητα στο πλαίσιο του ευρωπαϊκού δικτύου διαχείρισης της εναέριας κυκλοφορίας (εφεξής ΕΔΔΕΚ). (4) Επομένως, ο κανονισμός (ΕΚ) αριθ. 633/2007 πρέπει να τροποποιηθεί αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ενιαίου ουρανού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 633/2007 τροποποιείται ως ακολούθως: Στο άρθρο 7 οι δύο πρώτες παράγραφοι αριθμούνται και προστίθενται οι ακόλουθοι παράγραφοι 3, 4 και 5: «3. Στις περιπτώσεις που ένα κράτος μέλος ή ένας πάροχος υπηρεσιών αεροναυτιλίας αναπτύσσει πρωτόκολλο μετάδοσης μηνυμάτων πτήσης μεταξύ των συστημάτων του, σε συνδυασμό με την εφαρμογή του κανονισμού (ΕΚ) αριθ. 1032/2006, τα αναφερόμενα στο άρθρο 1 παράγραφος 2 στοιχεία α) και β) συστήματα συμμορφώνονται με τις απαιτήσεις του παραρτήματος I μέχρι τις 31 Δεκεμβρίου 2012. 4. Στις περιπτώσεις που ένα κράτος μέλος ή ένας πάροχος υπηρεσιών αεροναυτιλίας έχουν προχωρήσει στην παραγγελία ή στην υπογραφή δεσμευτικής σύμβασης προς το σκοπό αυτό ή έχουν αναπτύξει πρωτόκολλο μετάδοσης μηνυμάτων πτήσης για τα συστήματα που αναφέρονται στο άρθρο 1 παράγραφος 2 στοιχεία α) και β) πριν από την ημερομηνία έναρξης ισχύος του παρόντος κανονισμού, έτσι ώστε να μην είναι δυνατή η εξασφάλιση της συμμόρφωσης με τις απαιτήσεις του σημείου 6 του παραρτήματος I, ο πάροχος υπηρεσιών αεροναυτιλίας ή η στρατιωτική μονάδα ελέγχου μπορούν να χρησιμοποιήσουν άλλες εκδόσεις του πρωτοκόλλου Ιντερνέτ για διομότιμες επικοινωνίες μεταξύ των συστημάτων τους μέχρι τις 31 Δεκεμβρίου 2014. Τα εν λόγω κράτη μέλη ή οι πάροχοι υπηρεσιών αεροναυτιλίας εξασφαλίζουν ότι όλες οι διομότιμες επικοινωνίες μεταξύ των συστημάτων τους και εκείνων άλλων κρατών μελών ή παρόχων υπηρεσιών αεροναυτιλίας συμμορφώνονται με τις απαιτήσεις του παραρτήματος I, εκτός εάν διμερής συμφωνία που συνάφθηκε πριν από τις 20 Απριλίου 2011 επιτρέπει τη χρήση άλλων εκδόσεων του πρωτοκόλλου Ιντερνέτ για μεταβατική περίοδο, η οποία λήγει το αργότερο στις 31 Δεκεμβρίου 2014. 5. Τα κράτη μέλη που αναφέρονται στις παραγράφους 3 και 4 κοινοποιούν στην Επιτροπή πριν τις 20 Απριλίου 2011 λεπτομερείς πληροφορίες σχετικά με τα μέτρα που λαμβάνει ο πάροχος υπηρεσιών αεροναυτιλίας ή οι στρατιωτικές μονάδες ελέγχου προκειμένου να εξασφαλίσουν, στο πλαίσιο του ΕΔΔΕΚ, τη διαλειτουργικότητα των συστημάτων που αναφέρονται στο άρθρο 1 παράγραφος 2 στοιχεία α) και β).» Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Μαρτίου 2011.

Ευρωπαϊκοί Οργανισμοί

Διεθείς οργανισμοί

ΔΙΕΘΝΕΙΣ ΣΧΕΣΕΙΣ

Κυκλοφοριακές διατάξεις


ΚΑΝΟΝΙΣΜΌΣ (ΕΕ) αριθ. 387/2010 ΤΗΣ ΕΠΙΤΡΟΠΉΣ της 6ης Μαΐου 2010 σχετικά με την τροποποίηση του κανονισμού (ΕΚ) αριθ. 1121/2009 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 73/2009 του Συμβουλίου, όσον αφορά την απαίτηση σχετικά με την ελάχιστη έκταση για τις μεταβατικές ενισχύσεις για τα οπωροκηπευτικά στην Κύπρο και το καθεστώς ενιαίας στρεμματικής ενίσχυσης για τους γεωργούς στην Πολωνία και στη Σλοβακία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (1), και ιδίως το άρθρο 142 στοιχεία γ) και ε), Εκτιμώντας τα ακόλουθα: (1) Σύμφωνα με το άρθρο 5 παράγραφος 1 του κανονισμού (ΕΚ) αριθ. 1121/2009 της Επιτροπής, της 29ης Οκτωβρίου 2009, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 73/2009 του Συμβουλίου όσον αφορά τα καθεστώτα στήριξης για τους γεωργούς που προβλέπονται στους τίτλους IV και V (2), οι μεταβατικές ενισχύσεις για τα οπωροκηπευτικά, οι οποίες αναφέρονται στο άρθρο 1 παράγραφος 1 στοιχείο ζ) του εν λόγω κανονισμού χορηγούνται μόνο στην περίπτωση των εκτάσεων για τις οποίες ζητήθηκε ενίσχυση που αφορούσε τουλάχιστον 0,3 εκτάρια. Η Κύπρος, με επιστολές της 18ης Φεβρουαρίου 2010 και 1ης Μαρτίου 2010 ενημέρωσε την Επιτροπή σχετικά με το συγκεκριμένο μέγεθος των γεωργικών εκμεταλλεύσεων και τη δομή των αιτήσεων ενίσχυσης σε ό,τι αφορά τις μεταβατικές ενισχύσεις για τα οπωροκηπευτικά που χορηγούνται στα εσπεριδοειδή. Ως εκ τούτου, η ελάχιστη έκταση για την οποία χορηγείται η ενίσχυση αυτή πρέπει να μειωθεί σε 0,1 εκτάρια. (2) Το άρθρο 124 παράγραφος 1 του κανονισμού (ΕΚ) αριθ. 73/2009 θέτει τους κανόνες καθορισμού της γεωργικής έκτασης στα νέα κράτη μέλη σύμφωνα με το καθεστώς της ενιαίας στρεμματικής ενίσχυσης, όπως προβλέπεται στο άρθρο 122 του κανονισμού αυτού. (3) Σύμφωνα με το άρθρο 89 του κανονισμού (ΕΚ) αριθ. 1121/2009, οι γεωργικές εκτάσεις για την Πολωνία και τη Σλοβακία αναφέρονται στο παράρτημα VIII του κανονισμού αυτού. (4) Με επιστολή της 1ης Δεκεμβρίου 2009, η Πολωνία ενημέρωσε την Επιτροπή ότι επανεξέτασε τη χρησιμοποιούμενη γεωργική έκταση που είναι επιλέξιμη για το καθεστώς ενιαίας στρεμματικής ενίσχυσης, όπως αναφέρεται στο άρθρο 124 παράγραφος 1 του κανονισμού (ΕΚ) αριθ. 73/2009. Η επανεξέταση έγινε κατόπιν ενημέρωσης του συστήματος αναγνώρισης των αγροτεμαχίων, όπως προβλέπεται στο άρθρο 17 του κανονισμού (ΕΚ) αριθ. 73/2009, εξ αυτής δε προέκυψε ότι το τμήμα της γεωργικής έκτασης που διατηρήθηκε σε καλή γεωργική κατάσταση στις 30 Ιουνίου 2003 ήταν μικρότερο από τις προηγηθείσες εκτιμήσεις. Συνεπώς, η γεωργική έκταση για το καθεστώς στρεμματικής ενίσχυσης πρέπει να μειωθεί σε 14 137 000 εκτάρια. (5) Με επιστολή της 4ης Ιανουαρίου 2010, η Σλοβακία ενημέρωσε την Επιτροπή ότι επανεξέτασε τη χρησιμοποιούμενη γεωργική έκταση που είναι επιλέξιμη για το καθεστώς ενιαίας στρεμματικής ενίσχυσης, όπως αναφέρεται στο άρθρο 124 παράγραφος 1 του κανονισμού (ΕΚ) αριθ. 73/2009. Η επανεξέταση είναι αποτέλεσμα της πείρας που αποκτήθηκε πρόσφατα από την επαλήθευση των προϋποθέσεων επιλεξιμότητας για την ενιαία στρεμματική ενίσχυση στο πλαίσιο του ενιαίου καθεστώτος στρεμματική ενίσχυσης, απέδειξε δε ότι η χρησιμοποιούμενη γεωργική έκταση που διατηρήθηκε σε καλή κατάσταση στις 30 Ιουνίου 2003, είναι μικρότερη από τις προηγηθείσες εκτιμήσεις. Συνεπώς, η γεωργική έκταση για το καθεστώς ενιαίας στρεμματικής ενίσχυσης πρέπει να μειωθεί σε 1 865 000 εκτάρια. (6) Επομένως, ο κανονισμός (ΕΚ) αριθ. 1121/2009 πρέπει να τροποποιηθεί αναλόγως. (7) Η προτεινόμενη με τον παρόντα κανονισμό τροποποίηση εφαρμόζεται σε περιόδους πριμοδότησης που αρχίζουν την 1η Ιανουαρίου 2010. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1121/2009 τροποποιείται ως εξής: 1) Στο άρθρο 5 παράγραφος 1, το τρίτο εδάφιο αντικαθίσταται από το ακόλουθο κείμενο: «Στην περίπτωση της Ελλάδας και της Κύπρου, οι μεταβατικές ενισχύσεις για τα οπωροκηπευτικά που αναφέρονται στο άρθρο 1 παράγραφος 1 στοιχείο ζ) χορηγούνται μόνο για τις εκτάσεις, ανά είδος καλλιέργειας, για τις οποίες έχουν υποβληθεί αιτήσεις που αφορούν τουλάχιστον 0,1 εκτάρια, εφόσον κάθε καλλιεργούμενο αγροτεμάχιο υπερβαίνει το ελάχιστο μέγεθος που έχει καθοριστεί από το κράτος μέλος εντός του ορίου που προβλέπεται στο άρθρο 13 παράγραφος 9 του κανονισμού (ΕΚ) αριθ. 1122/2009.». 2) Το παράρτημα VIII τροποποιείται ως εξής: α) Η σειρά που αφορά την Πολωνία αντικαθίσταται από το ακόλουθο κείμενο: «Πολωνία 14 137» β) Η σειρά που αφορά τη Σλοβακία αντικαθίσταται από το ακόλουθο κείμενο: «Σλοβακική Δημοκρατία 1 865» Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται στις αιτήσεις ενίσχυσης για τις περιόδους πριμοδότησης που αρχίζουν από την 1η Ιανουαρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Μαΐου 2010.

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 7ης Αυγούστου 2012 για την παράταση της ισχύος της απόφασης 2012/96/ΕΕ και την αναστολή της εφαρμογής των κατάλληλων μέτρων που προσδιορίζονται στην απόφαση 2002/148/ΕΚ (2012/470/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπεγράφη στην Κοτονού στις 23 Ιουνίου 2000 (1) και αναθεωρήθηκε τελευταία φορά στο Ουαγκαντούγκου της Μπουρκίνα Φάσο στις 23 Ιουνίου 2010 (2) (εφεξής «συμφωνία της Κοτονού»), και ιδίως το άρθρο 96, Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας της Κοτονού (3), και ιδίως το άρθρο 3, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Με την απόφαση 2002/148/ΕΚ (4), περατώθηκαν οι διαβουλεύσεις με τη Δημοκρατία της Ζιμπάμπουε, κατ’ εφαρμογή του άρθρου 96 παράγραφος 2 στοιχείο γ) της συμφωνίας της Κοτονού, και ελήφθησαν κατάλληλα μέτρα, όπως προσδιορίζονται στο παράρτημα της εν λόγω απόφασης. Έκτοτε, τα μέτρα αυτά αναπροσαρμόζονται και η περίοδος εφαρμογής τους παρατείνεται κάθε έτος. (2) Με την απόφαση 2012/96/ΕΕ (5), τα κατάλληλα μέτρα αναπροσαρμόστηκαν και η περίοδος εφαρμογής τους παρατάθηκε για 6 μήνες, έως τις 20 Αυγούστου 2012. (3) Η Ένωση αναγνωρίζει ότι ο σχηματισμός κυβέρνησης εθνικής ενότητας στη Ζιμπάμπουε αποτελεί ευκαιρία για να αναπτυχθεί εκ νέου εποικοδομητική σχέση μεταξύ της Ένωσης και της Ζιμπάμπουε και να στηριχθεί η υλοποίηση του μεταρρυθμιστικού προγράμματος της χώρας. (4) Με την απόφαση 2012/97/ΚΕΠΠΑ του Συμβουλίου, της 17ης Φεβρουαρίου 2012, που τροποποιεί την απόφαση 2011/101/ΚΕΠΠΑ για περιοριστικά μέτρα κατά της Ζιμπάμπουε (6), η Ένωση έλαβε μια σημαντική απόφαση για τη χαλάρωση των παράλληλων κυρώσεων που είχαν επιβληθεί σε βάρος προσώπων στο πλαίσιο της ΚΕΠΠΑ, προκειμένου να ενθαρρύνει την επίτευξη περαιτέρω προόδου και να καταδείξει με τον τρόπο αυτό την ισχυρή προσήλωσή της στη διαδικασία της συνολικής πολιτικής συμφωνίας. Οι διαβουλεύσεις υψηλού επιπέδου με την υπουργική ομάδα επανασύνδεσης της Ζιμπάμπουε που πραγματοποιήθηκαν στις Βρυξέλλες τον Μάιο του 2012 συνιστούν σημαντικό βήμα στο πλαίσιο αυτής της διαδικασίας επανασύνδεσης. (5) Η Ένωση συνεχίζει να στηρίζει τις συνεχιζόμενες προσπάθειες της κυβέρνησης εθνικής ενότητας για την εφαρμογή της συνολικής πολιτικής συμφωνίας και χαιρετίζει την πρόοδο που έχει επιτευχθεί στη Ζιμπάμπουε προς τη σταθεροποίηση της οικονομίας και την αποκατάσταση των κοινωνικών υπηρεσιών. Η Ένωση συνεχίζει επίσης να στηρίζει τις προσπάθειες διαμεσολάβησης που έχει αναλάβει η Νότια Αφρική εξ ονόματος της Κοινότητας για την Ανάπτυξη της Μεσημβρινής Αφρικής. (6) Για να καταδειχθεί η σταθερή προσήλωση της Ένωσης στη διαδικασία της συνολικής πολιτικής συμφωνίας, είναι σκόπιμο να επεκταθεί η ισχύς της απόφασης 2012/96/ΕΕ αλλά να ανασταλεί παράλληλα για περίοδο 12 μηνών η εφαρμογή των κατάλληλων μέτρων που περιορίζουν τη συνεργασία βάσει του άρθρου 96 της συμφωνίας της Κοτονού. (7) Σε περίπτωση που επιδεινωθεί η κατάσταση της δημοκρατίας, των ανθρωπίνων δικαιωμάτων και του κράτους δικαίου στη Ζιμπάμπουε, η Ένωση μπορεί ανά πάσα στιγμή να επιβάλει εκ νέου τα κατάλληλα μέτρα αυτά και/ή άλλα μέτρα, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η ισχύς της απόφασης 2012/96/ΕΕ και των κατάλληλων μέτρων της παρατείνεται έως τις 20 Αυγούστου 2013. Ωστόσο, η εφαρμογή των κατάλληλων μέτρων αναστέλλεται. Τα κατάλληλα μέτρα τελούν υπό διαρκή επανεξέταση και εφαρμόζονται εκ νέου εάν η κατάσταση στη Ζιμπάμπουε επιδεινωθεί σοβαρά. Σε κάθε περίπτωση, τα εν λόγω μέτρα επανεξετάζονται έξι μήνες μετά την έναρξη ισχύος της παρούσας απόφασης. Η επιστολή που προσαρτάται στην παρούσα απόφαση αποστέλλεται στον πρόεδρο της Ζιμπάμπουε κ. Mugabe και κοινοποιείται στον πρωθυπουργό κ. Tsvangirai και στον κ. Welshman Ncube. Άρθρο 2 Η παρούσα απόφαση αρχίζει να ισχύει την ημέρα της έκδοσής της. Άρθρο 3 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 7 Αυγούστου 2012.


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 29ης Μαρτίου 2012 για την τροποποίηση της απόφασης 1999/94/ΕΚ σχετικά με τη διαδικασία βεβαίωσης της πιστότητας των δομικών προϊόντων δυνάμει του άρθρου 20 παράγραφος 2 της οδηγίας 89/106/ΕΟΚ του Συμβουλίου όσον αφορά προκατασκευασμένα προϊόντα από σύνηθες/ελαφρύ/κυψελωτό σκληρυμένο σε κλίβανο σκυρόδεμα [κοινοποιηθείσα υπό τον αριθμό C(2012) 1977] (Κείμενο που παρουσιάζει ενδιαφέρον για τον ΕΟΧ) (2012/202/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 89/106/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα των δομικών κατασκευών (1), και ιδίως το άρθρο 13 παράγραφος 4 στοιχείο α), Κατόπιν διαβούλευσης με τη μόνιμη επιτροπή τεχνικών έργων, Εκτιμώντας τα ακόλουθα: (1) Στις 25 Ιανουαρίου 1999 η Επιτροπή εξέδωσε την απόφαση 1999/94/ΕΚ σχετικά με τη διαδικασία βεβαίωσης της πιστότητας των δομικών προϊόντων δυνάμει του άρθρου 20 παράγραφος 2 της οδηγίας 89/106/ΕΟΚ του Συμβουλίου όσον αφορά προκατασκευασμένα προϊόντα από σύνηθες/ελαφρύ/κυψελωτό σκληρυμένο σε κλίβανο σκυρόδεμα (2). (2) Το παράρτημα III της απόφασης 1999/94/ΕΚ θα πρέπει να τροποποιηθεί προκειμένου τα συστήματα βεβαίωσης της πιστότητας για τις δοκούς/τα ενδιάμεσα στοιχεία πλήρωσης για πατώματα, που ενσωματώνουν οργανικά υλικά, να προσαρμοστούν στην τεχνική πρόοδο με στόχο να συνεκτιμώνται οι χρήσεις που υπόκεινται σε κανονισμούς περί αντίδρασης στη φωτιά, δεδομένου ότι θα πρέπει να εξασφαλίζεται διαφορετικό επίπεδο παρέμβασης τρίτων μερών ανάλογα με τις διαδικασίες και τα υλικά που χρησιμοποιούνται στην παραγωγή. (3) Συνεπώς, η απόφαση 1999/94/ΕΚ θα πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα III της απόφασης 1999/94/ΕΚ τροποποιείται σύμφωνα με το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 29 Μαρτίου 2012.

Οικοδομικός τομέας


ΟΔΗΓΊΑ 2010/50/ΕΕ ΤΗΣ ΕΠΙΤΡΟΠΉΣ της 10ης Αυγούστου 2010 για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση του dazomet ως δραστικής ουσίας στο παράρτημα I (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 16 παράγραφος 2 δεύτερο εδάφιο, Εκτιμώντας τα ακόλουθα: (1) Με τον κανονισμό (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (2), θεσπίστηκε κατάλογος δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα I ή IA ή IB της οδηγίας 98/8/ΕΚ. Στον κατάλογο αυτό περιλαμβάνεται το dazomet. (2) Κατ’ εφαρμογή του κανονισμού (ΕΚ) αριθ. 1451/2007, το dazomet αξιολογήθηκε σύμφωνα με το άρθρο 11 παράγραφος 2 της οδηγίας 98/8/ΕΚ για χρήση στον τύπο προϊόντων 8, συντηρητικά ξύλου, που ορίζεται στο παράρτημα V της εν λόγω οδηγίας. (3) Ως κράτος μέλος εισηγητής ορίστηκε το Βέλγιο, το οποίο, στις 16 Απριλίου 2007, υπέβαλε στην Επιτροπή την έκθεση της αρμόδιας αρχής, συνοδευόμενη από σύσταση, σύμφωνα με το άρθρο 14 παράγραφοι 4 και 6 του κανονισμού (ΕΚ) αριθ. 1451/2007. (4) Τα κράτη μέλη και η Επιτροπή εξέτασαν την έκθεση της αρμόδιας αρχής. Σύμφωνα με το άρθρο 15 παράγραφος 4 του κανονισμού (ΕΚ) αριθ. 1451/2007, οι διαπιστώσεις της εξέτασης ενσωματώθηκαν σε έκθεση αξιολόγησης, στις 11 Μαρτίου 2010, στο πλαίσιο της μόνιμης επιτροπής για τα βιοκτόνα προϊόντα. (5) Από τις διενεργηθείσες έρευνες συνάγεται ότι τα βιοκτόνα που χρησιμοποιούνται ως συντηρητικά ξύλου και περιέχουν dazomet αναμένεται να ικανοποιούν τις απαιτήσεις του άρθρου 5 της οδηγίας 98/8/ΕΚ. Είναι επομένως σκόπιμο να καταχωριστεί το dazomet στο παράρτημα I της εν λόγω οδηγίας. (6) Δεν αξιολογήθηκαν σε κλίμακα ΕΕ όλες οι πιθανές χρήσεις. Η αξιολόγηση κινδύνου σε κλίμακα ΕΕ αφορά μόνο τις επαγγελματικές υπαίθριες χρήσεις για την εσωτερική επεξεργασία αποκατάστασης ξύλινων πασσάλων, όπως είναι οι στύλοι των δικτύων κοινής ωφέλειας, με την ενσωμάτωση κοκκίων. Ενδείκνυται, επομένως, να αξιολογούν τα κράτη μέλη τις χρήσεις ή τα σενάρια έκθεσης, καθώς και τους κινδύνους για τα στοιχεία του περιβάλλοντος και τους πληθυσμούς, τα οποία δεν έχουν καλυφθεί αντιπροσωπευτικά από την εκτίμηση κινδύνων σε κλίμακα ΕΕ, και κατά την έγκριση των προϊόντων, να εξασφαλίζουν τη λήψη των κατάλληλων μέτρων ή την επιβολή ειδικών όρων για τον περιορισμό των γνωστών κινδύνων ώστε να φθάσουν σε αποδεκτά επίπεδα. (7) Με βάση τις διαπιστώσεις της έκθεσης αξιολόγησης, θεωρείται σκόπιμο να απαιτείται, στο επίπεδο της έγκρισης των προϊόντων, η εφαρμογή μέτρων μετριασμού του κινδύνου στα προϊόντα που περιέχουν dazomet και χρησιμοποιούνται ως συντηρητικά ξύλου, ώστε να εξασφαλιστεί ο περιορισμός των κινδύνων σε αποδεκτά επίπεδα σύμφωνα με το άρθρο 5 και το παράρτημα VI της οδηγίας 98/8/ΕΚ. (8) Ειδικότερα, είναι σκόπιμο να επιβάλλεται η χρήση των προϊόντων που προορίζονται για βιομηχανική ή επαγγελματική χρήση με κατάλληλα μέσα ατομικής προστασίας, εκτός εάν είναι δυνατό να αποδειχθεί ότι οι κίνδυνοι για τους βιομηχανικούς ή τους επαγγελματίες χρήστες μπορούν να περιοριστούν με άλλα μέσα. (9) Για να εξασφαλιστεί η ισότιμη αντιμετώπιση στην αγορά των βιοκτόνων που περιέχουν τη δραστική ουσία dazomet και να διευκολυνθεί, γενικότερα, η εύρυθμη λειτουργία της αγοράς βιοκτόνων, είναι σημαντικό να εφαρμοστούν ταυτόχρονα οι διατάξεις της παρούσας οδηγίας σε όλα τα κράτη μέλη. (10) Πρέπει να προβλέπεται ένα εύλογο χρονικό διάστημα πριν από την καταχώριση δραστικής ουσίας στο παράρτημα Ι, ώστε να παρέχεται η δυνατότητα, αφενός στα κράτη μέλη και στα ενδιαφερόμενα μέρη, να προετοιμάζονται για την ικανοποίηση των συνεπαγόμενων νέων απαιτήσεων και, αφετέρου στους αιτούντες που έχουν καταρτίσει φακέλους, να επωφελούνται πλήρως από τη δεκαετή περίοδο προστασίας των δεδομένων, η οποία, σύμφωνα με το άρθρο 12 παράγραφος 1 στοιχείο γ) σημείο ii) της οδηγίας 98/8/ΕΚ, αρχίζει την ημερομηνία καταχώρισης. (11) Μετά την καταχώριση, πρέπει να διατίθεται στα κράτη μέλη ένα εύλογο χρονικό διάστημα για την εφαρμογή του άρθρου 16 παράγραφος 3 της οδηγίας 98/8/ΕΚ. (12) Κατά συνέπεια, πρέπει να τροποποιηθεί αναλόγως η οδηγία 98/8/ΕΚ. (13) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα βιοκτόνα προϊόντα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα I της οδηγίας 98/8/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 Μεταφορά 1. Τα κράτη μέλη θεσπίζουν και δημοσιεύουν, το αργότερο έως τις 31 Ιουλίου 2011, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Εφαρμόζουν τις διατάξεις αυτές από την 1η Αυγούστου 2012. Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 10 Αυγούστου 2010.

Προστασία του περιβάλλοντος

Περιβαλλοντική πολιτική

Πολιτική για την υγεία

Χημική βιομηχανία